D o d a t o k

k Zmluve medzi Slovenskou republikou a Medzinárodným vyšehradským fondom

Medzinárodný vyšehradský fond založený na základe Dohody o zriadení Medzinárodného vyšehradského fondu, ktorú podpísali predsedovia vlád krajín V4 dňa 9. júna 2000 v Štiříne

a

Slovenská republika

želajúc si zabezpečiť rozšírenie výsad a imunít priznaných výkonnému riaditeľovi Medzinárodného vyšehradského fondu v Zmluve medzi Slovenskou republikou a Medzinárodným vyšehradským fondom z 23. 6. 2000 (ďalej len „Zmluva“) aj na jeho zástupcu 

sa dohodli doplniť Zmluvu takto:

Článok I

článok 9 bude znieť takto:

 „1. Výkonnému riaditeľovi a zástupcovi výkonného riaditeľa sa pri výkone ich funkcie priznávajú tieto výsady a imunity:

a) vyňatie z právomoci Slovenskej republiky týkajúce sa vykonaných úkonov v rámci ich oficiálnej činnosti vrátane hovoreného a písaného slova, 
b) nedotknuteľnosť všetkých oficiálnych spisov a dokumentov, 
c) nedotknuteľnosť ich osobnej a oficiálnej batožiny, 
d) oslobodenie od všetkých priamych daní (a tie isté výsady vo vzťahu k výmene meny, aké sú priznané diplomatickému personálu), 
e) oslobodenie od imigračných obmedzení a od registračných formalít vrátane členov ich rodiny tvoriacich súčasť ich domácností, 
f) právo dovážať bez cla svoj nábytok a zvršky pri prvom nástupe do funkcie a po ukončení funkcie bez cla vyviesť takýto nábytok a zvršky, 
g) právo doviesť bez cla svoje súkromné vozidlo na vlastné použitie a následne ho bez cla vyviesť.

2. Ustanovenia odseku 1 písm. e), f) a g) sa nepoužijú v prípade, že výkonný riaditeľ alebo zástupca výkonného riaditeľa je občanom Slovenskej republiky alebo má trvalý pobyt na území Slovenskej republiky.

3. Výsady a imunity sa poskytujú výkonnému riaditeľovi a zástupcovi výkonného riaditeľa nie na účely ich osobného prospechu, ale na účely zabezpečenia nezávislého výkonu ich funkcie.

Vzhľadom na túto skutočnosť má Konferencia ministrov zahraničných vecí právo a povinnosť vzdať sa imunity pre výkonného riaditeľa alebo pre zástupcu výkonného riaditeľa vždy, keď podľa jej názoru je výkon imunity v rozpore so spravodlivosťou a možno sa jej vzdať bez ujmy na dôvodoch, prečo je táto imunita garantovaná.“

Článok II
Tento Dodatok sa bude predbežne vykonávať odo dňa podpisu oboch zmluvných strán.
Tento Dodatok nadobudne platnosť dňom oznámenia Slovenskej republiky fondu, že v Slovenskej republike boli splnené všetky vnútroštátne právne podmienky potrebné na nadobudnutie platnosti tohoto Dodatku.

Článok III

Všetky ostatné ustanovenia Zmluvy zostávajú v platnosti.   

Na dôkaz súhlasu dolu podpísaní s plným oprávnením podpísali tento Dodatok k Zmluve.

Dané v .................. dňa...................v dvoch pôvodných vyhotoveniach v anglickom jazyku.

     Za Slovenskú republiku                                          Za Medzinárodný vyšehradský fond

........................................................                           ................................................................